Απόφαση του Δικαστηρίου (δεύτερο τμήμα) της 14ης Δεκεμßρίου 2000. - Επιτροπή των Ευρωπαϊκών Κοινοτήτων κατά Ιρλανδίας. - Παράßαση κράτους μέλους - Παράλειψη μεταφοράς της οδηγίας 95/50/ΕΚ στο εσωτερικό δίκαιο. - Υπόθεση C-347/99.



Συλλογή της Νομολογίας του Δικαστηρίου 2000 σελίδα I-11647



Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

Κράτη μέλη - Υποχρεώσεις - Εκτέλεση των οδηγιών - Μη αμφισβητούμενη παράβαση

(Άρθρο 226 ΕΚ)

Διάδικοι

Στην υπόθεση C-347/99,

Επιτροπή των Ευρωπαϊκών Κοινοτήτων, εκπροσωπούμενη από την Μ. Wolfcarius, νομικό σύμβουλο, με αντίκλητο στο Λουξεμβούργο τον C. Gómez de la Cruz, μέλος της Νομικής Υπηρεσίας, Centre Wagner, Kirchberg,

προσφεύγουσα,

κατά

Ιρλανδίας, εκπροσωπουμένης από τον Μ. A. Buckley, Chief State Solicitor, με τόπο επιδόσεων στο Λουξεμβούργο την ρεσβεία της Ιρλανδίας, 28, route d'Arlon,

καθής,

που έχει ως αντικείμενο να αναγνωριστεί ότι η Ιρλανδία, παραλείψασα να θεσπίσει τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 95/50/ΕΚ του Συμβουλίου, της 6ης Οκτωβρίου 1995, σχετικά με την καθιέρωση ενιαίων διαδικασιών στον τομέα του ελέγχου των οδικών μεταφορών επικίνδυνων εμπορευμάτων (ΕΕ L 249, σ. 35), ή, εν πάση περιπτώσει, να ενημερώσει σχετικώς την Επιτροπή, παρέβη τις υποχρεώσεις που υπέχει από την εν λόγω οδηγία,

ΤΟ ΔΙΚΑΣΤΗΡΙΟ (δεύτερο τμήμα),

συγκείμενο από τους Β. Σκουρή, πρόεδρο τμήματος, R. Schintgen (εισηγητή) και N. Colneric, δικαστές,

γενικός εισαγγελέας: F. G. Jacobs

γραμματέας: R. Grass

έχοντας υπόψη την έκθεση του εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 12ης Οκτωβρίου 2000,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 20 Σεπτεμβρίου 1999, η Επιτροπή των Ευρωπαϊκών Κοινοτήτων άσκησε, δυνάμει του άρθρου 226 ΕΚ, προσφυγή με την οποία ζητεί να αναγνωριστεί ότι η Ιρλανδία, παραλείψασα να θεσπίσει τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 95/50/ΕΚ του Συμβουλίου, της 6ης Οκτωβρίου 1995, σχετικά με την καθιέρωση ενιαίων διαδικασιών στον τομέα του ελέγχου των οδικών μεταφορών επικίνδυνων εμπορευμάτων (ΕΕ L 249, σ. 35), ή, εν πάση περιπτώσει, να ενημερώσει σχετικώς την Επιτροπή, παρέβη τις υποχρεώσεις που υπέχει από την εν λόγω οδηγία.

2 Κατά το άρθρο 10, παράγραφος 1, πρώτο εδάφιο, της οδηγίας 95/50, τα κράτη μέλη όφειλαν να θεσπίσουν προ της 1ης Ιανουαρίου 1997 τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την οδηγία και να ενημερώσουν αμέσως σχετικώς την Επιτροπή.

3 Επειδή η Επιτροπή δεν έλαβε καμία πληροφορία για τις διατάξεις που η Ιρλανδία θέσπισε προκειμένου να συμμορφωθεί προς την οδηγία 95/50, με έγγραφο οχλήσεως της 5ης Νοεμβρίου 1997, κάλεσε την Ιρλανδική Κυβέρνηση να υποβάλει τις παρατηρήσεις της εντός προθεσμίας δύο μηνών.

4 Με έγγραφο της 8ης Σεπτεμβρίου 1998, οι ιρλανδικές αρχές επέστησαν την προσοχή της Επιτροπής στο συνημμένο αντίγραφο της από 5 Ιανουαρίου 1998 επιστολής, απευθυνομένης προς τον Γενικό Γραμματέα της Επιτροπής, με την οποία δίνονταν διευκρινίσεις για τις εκκρεμείς ενέργειες και για τις δυσχέρειες που ανέκυψαν κατά την κατάρτιση της νομοθεσίας που αποσκοπεί στην εφαρμογή της οδηγίας 95/50. Η εν λόγω επιστολή ανέφερε ότι η ολοκλήρωση της νομοθετικής διαδικασίας προβλεπόταν κατά τη διάρκεια της επομένης βουλευτικής συνόδου, ήτοι προ της λήξεως του έτους 1998.

5 Επειδή δεν περιήλθαν στην Επιτροπή άλλες πληροφορίες επί των μέτρων που έλαβε η Ιρλανδία προκειμένου να συμμορφωθεί προς την οδηγία 95/50, στις 24 Σεπτεμβρίου 1998 απηύθυνε αιτιολογημένη γνώμη προς την Ιρλανδία, καλώντας την να λάβει τα αναγκαία μέτρα ώστε να συμμορφωθεί προς τις υποχρεώσεις που υπέχει από την οδηγία εντός δύο μηνών από της κοινοποιήσεως της γνώμης αυτής.

6 Με την από 2 Φεβρουαρίου 1999 απάντησή τους, οι ιρλανδικές αρχές πληροφόρησαν την Επιτροπή ότι η νομοθεσία που θα διευκόλυνε την ένταξη της Ιρλανδίας στην ευρωπαϊκή συμφωνία για τις διεθνείς οδικές μεταφορές επικινδύνων εμπορευμάτων είχε ολοκληρωθεί και ότι θα ανακοίνωναν το ταχύτερο στην Επιτροπή τις κανονιστικές αποφάσεις εφαρμογής, οι οποίες θα καθιστούσαν δυνατή την πλήρη εφαρμογή της οδηγίας 95/50.

7 Με έγγραφο της 26ης Απριλίου 1999, οι εν λόγω αρχές πληροφόρησαν την Επιτροπή ότι η Ιρλανδία δεν είχε ακόμη μεταφέρει την οδηγία 95/50 στο εσωτερικό δίκαιο και ότι, επομένως, δεν ήταν σε θέση να της απευθύνουν την προβλεπόμενη από το άρθρο 9, παράγραφος 1, της εν λόγω οδηγίας ετήσια έκθεση ως προς την εφαρμογή της.

8 Επειδή η Επιτροπή δεν έλαβε καμία πρόσθετη πληροφορία εκ μέρους της Ιρλανδικής Κυβερνήσεως επί του θέματος της μεταφοράς της οδηγίας 95/50 στην εσωτερική έννομη τάξη, αποφάσισε να ασκήσει την παρούσα προσφυγή.

9 Στην προσφυγή αυτή, η Επιτροπή εκθέτει ότι δεν αμφισβητείται η υποχρέωση που υπέχει η Ιρλανδία για τη λήψη μέτρων προκειμένου να συμμορφωθεί προς την οδηγία 95/50. Ισχυρίζεται ότι η Ιρλανδία δεν την ενημέρωσε για τις διατάξεις που θεσπίσθηκαν συναφώς και ότι η ίδια η Επιτροπή δεν διαθέτει άλλες πληροφορίες που θα της επέτρεπαν να συναγάγει ότι το εν λόγω κράτος μέλος θέσπισε τις αναγκαίες προς τον σκοπό αυτό διατάξεις, οπότε πρέπει να γίνει δεκτό ότι οι διατάξεις αυτές δεν έχουν ακόμη θεσπισθεί και ότι η Ιρλανδία παρέβη τις υποχρεώσεις που υπέχει από την οδηγία αυτή.

10 Η Ιρλανδία δεν αμφισβητεί την παράβαση που της καταλογίζεται, αρκούμενη να προβάλει στο υπόμνημα αντικρούσεως τον ισχυρισμό ότι προχωρούν οι εργασίες καταρτίσεως νομοσχεδίου για την εφαρμογή της οδηγίας 95/50.

11 Επομένως, δεδομένου ότι η μεταφορά της εν λόγω οδηγίας στην εσωτερική έννομη τάξη δεν πραγματοποιήθηκε εμπροθέσμως, η προσφυγή που άσκησε η Επιτροπή πρέπει να κριθεί βάσιμη.

12 Επιβάλλεται, συνεπώς, η διαπίστωση ότι η Ιρλανδία, παραλείψασα να θεσπίσει εμπροθέσμως τις αναγκαίες νομοθετικές, κανονιστικές και διοικητικές διατάξεις για να συμμορφωθεί προς την οδηγία 95/50, παρέβη τις υποχρεώσεις που υπέχει από την οδηγία αυτή.

Απόφαση για τα δικαστικά έξοδα

Επί των δικαστικών εξόδων

13 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα, εφόσον υπήρχε σχετικό αίτημα. Δεδομένου ότι η Επιτροπή διατύπωσε σχετικό αίτημα και η Ιρλανδία ηττήθηκε, πρέπει να καταδικαστεί στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (δεύτερο τμήμα)

αποφασίζει:

1) Η Ιρλανδία, παραλείψασα να θεσπίσει εμπροθέσμως τις αναγκαίες νομοθετικές, κανονιστικές και διοικητικές διατάξεις για να συμμορφωθεί προς την οδηγία 95/50/ΕΚ του Συμβουλίου, της 6ης Οκτωβρίου 1995, σχετικά με την καθιέρωση ενιαίων διαδικασιών στον τομέα του ελέγχου των οδικών μεταφορών επικίνδυνων εμπορευμάτων, παρέβη τις υποχρεώσεις που υπέχει από την οδηγία αυτή.

2) Καταδικάζει την Ιρλανδία στα δικαστικά έξοδα.